โครงการดำเนินงานในอนาคต

1. การลงทุนก่อสร้างศูนย์จำหน่ายวัสดุก่อสร้างและเครื่องตกแต่งบ้านของบริษัท ชลบุรีกันยง จำกัด

ตั้งแต่ปี 2545 จนถึงปัจจุบัน
อุตสาหกรรมค้าวัสดุก่อสร้างได้เติบโตตามภาคธุรกิจอสังหาริมทรัพย์ที่ยังขยายตัวอย่างต่อเนื่อง
โดยสังเกตได้จากภาพรวมสถิติปี พ.ศ.2546 มีการเปิดตัวโครงการที่อยู่อาศัยสูงถึง 113,259
ล้านบาท หรือคิดเป็นเกือบ 2 เท่า ของปี พ.ศ.2540
ดังนั้นเพื่อเพิ่มช่องทางการจำหน่ายวัสดุก่อสร้างและเครื่องตกแต่งบ้าน บริษัทฯ
จึงมีโครงการลงทุนผ่านบริษัทย่อย คือ บริษัทชลบุรีกันยง จำกัด เพื่อขยายสาขาร้าน
“กันยงโฮมสโตร์” เพิ่มอีก 1 สาขาคือ ที่คลองหลวง จ.ปทุมธานี
โดยรูปแบบของร้านยังคงเน้นการค้าแบบทันสมัย (Modern Trade) ซึ่งสาขานี้มีพื้นที่ทั้งหมด 13 ไร่
โดยมีพื้นที่อาคารประมาณ 20,000 ร.ม. ใช้เงินลงทุนราว 400 ล้านบาท ปัจจุบันกันยงโฮมสโตร์
สาขาคลองหลวง อยู่ในระหว่างการร่างแบบแปลนโครงสร้างของศูนย์ฯ
ซึ่งคาดว่าการก่อสร้างจะแล้วเสร็จในปี 2549

2. การลงทุนก่อสร้างโรงงานคอนกรีตผสมเสร็จเพิ่ม 5 แห่ง

ด้วยนโยบายของภาครัฐที่ผลักดันให้ภาคอุตสาหกรรมเติบโตขึ้นอย่างต่อเนื่องใน 2-3 ปีที่ผ่านมา
ส่งผลให้เกิดการขยายตัวในภาคการก่อสร้างโดยรวมทั้งประเทศ
ดังนั้นเพื่อรองรับงานก่อสร้างที่ขยายตัวสูงขึ้นของภาคอุตสาหกรรมดังกล่าว
บริษัทฯจึงเล็งเห็นโอกาสการขยายธุรกิจและพัฒนาคุณภาพของผลิตภัณฑ์และการบริการไปพร้อม ๆ กัน
ทั้งนี้บริษัทฯ
มีเป้าหมายขยายธุรกิจเพื่อเพิ่มยอดการขายผลิตภัณฑ์คอนกรีตโดยการลงทุนซื้อรถขนส่งคอนกรีตเพิ่มไม่ต่ำกว่า
30 คันและก่อสร้างโรงงานคอนกรีตผสมเสร็จอย่างน้อย 5 แห่ง ในปี 2548 ซึ่ง ณ ปัจจุบัน บริษัทฯ
มีโรงงานคอนกรีตผสมเสร็จ
ตั้งกระจายอยู่ในเขตภาคกลางและภาคตะวันออกของประเทศไทยทั้งหมด 20 แห่ง อาทิ ศรีราชา
พัทยา อ่างศิลา แปลงยาว มาบตาพุด เชียงราก ลาดกระบัง ท่าน้ำนนท์ สุวรรณภูมิ ประแสร์
บางจาก เป็นต้น

3. การเปิดดำเนินการโรงงานผลิตอิฐมวลเบา

โครงการการก่อสร้างโรงงานผลิตอิฐมวลเบาของบริษัท ออโตเครป แอเรทเต็ด คอนกรีต โปรดัก
จำกัด ที่มีกำลังการผลิต 3 ล้านตารางเมตรต่อปีนั้น มีความคืบหน้าเป็นลำดับ
ปัจจุบันโครงการอยู่ในขั้นตอนการติดตั้งเครื่องจักร โดยบริษัทจะเริ่มทดสอบการผลิตในไตรมาสที่2 ปี
2548 และจะเริ่มการผลิตในเชิงพาณิชย์ในไตรมาสที่3 ปี2548

4. การพัฒนาระบบขนส่ง

เนื่องจากบริษัทฯ
มีเป้าหมายลงทุนซื้อรถรถบรรทุกและรถขนส่งคอนกรีตเพิ่มเพื่อขยายงานด้านบริการจัดส่ง ดังนั้น
บริษัทฯ จึงซื้อที่ดินจำนวนประมาณ 9 ไร่ เพื่อพัฒนาเป็นลานจอดรถและศูนย์ซ่อมบำรุง
โดยที่ดินดังกล่าวอยู่บริเวณด้านหลังของสำนักงานใหญ่และ และห่างจากถนนสุขุมวิทประมาณ 200
เมตร

5. การซื้อที่ดินเพิ่มเพื่อขยายลานผลิตผลิตภัณฑ์สำเร็จรูปของโรงงานบ้านบึง 1

จากยอดขายผลิตภัณฑ์คอนกรีตสำเร็จรูปที่เพิ่มขึ้น ทำให้โรงงานบ้านบึง 1
ต้องเร่งการผลิตให้ทันกับความต้องการของลูกค้า ดังนั้น บริษัทฯ
จึงมีเป้าหมายขยายลานผลิตผลิตภัณฑ์ด้วยการซื้อที่ดินบริเวณด้านข้างโรงงานบ้านบึง 1 เพิ่มจำนวน
69 ไร่ เพื่อใช้เป็นสถานที่ผลิตสินค้าและคลังเก็บสินค้าของบริษัท

6. การขยายแท่นผลิตผลิตภัณฑ์คอนกรีตเหล็กแรงดึงของโรงงานบ้านบึง 2

เนื่องด้วยการเติบโตของภาคอุตสาหกรม บริษัท ผลิตภัณฑ์คอนกรีตชลบุรี จำกัด (มหาชน)
จึงมีนโยบายขยายการผลิตผลิตภัณฑ์คอนกรีตโดยการขยายลานผลิตของโรงงานบ้านบึง 2 ที่
ต.หนองไผ่แก้ว อ.บ้านบึง จ.ชลบุรี

รายละเอียดของการขยายลานผลิต มีดังนี้

1.  การก่อสร้างแท่นผลิตใหม่ขนาดแรงดึง 300 ตัน จำนวน 8 ช่องการผลิต

2.  แพล้นผสมคอนกรีตขนาด 2 ลบ.ม.

3.  การขยายถนนด้านหน้าโรงงานและต่อเชื่อมกับถนนทางหลวงสาย 331

4.  การก่อสร้างกลุ่มอาคารภายในโรงงาน เช่น ส่วนควบคุมคุณภาพ ส่วนงานเชื่อมประกอบ
    ส่วนซ่อมบำรุง เป็นต้น

5.  ลานสต๊อกสินค้าใหม่ พร้อมเครน 1 ชุด

6.  โดยการขยายการผลิตดังกล่าวใช้งบประมาณทั้งสิ้น 40 ล้านบาท ทั้งนี้ บริษัทฯ
    คาดว่าการขยายโรงงานบ้านบึง 2 จะแล้วเสร็จเดือนกุมภาพันธ์ 2548